Il-Kummissjoni Ewropea tieħu nota tal-aħbar mill-President tal-Istati Uniti tal-impożizzjoni ta' restrizzjonijiet fil-forma ta' ħlas addizzjonali ta' importazzjoni fuq l-esportazzjonijiet tal-UE lejn l-Istati Uniti tal-azzar u l-aluminju. Il-President tal-Kummissjoni Ewropea, Jean-Claude Juncker qal: “Aħna tassew jiddispjaċina minn dan il-pass, li jidher li jirrappreżenta intervent sfaċċat sabiex tiġi mħarsa l-industrija domestika u li mhuwiex ibbażat fuq ebda ġustifikazzjoni ta' sigurtà nazzjonali. Il-protezzjoniżmu ma jistax ikun ir-risposta għall-problema komuni tagħna fis-settur tal-azzar. Minflok ma pprovdiet soluzzjoni, din il-miżura tista' biss taggrava l-affarijiet. L-UE ilha alleata viċina fil-qasam tas-sigurtà tal-Istati Uniti għal għexieren ta' snin. Aħna ma aħniex se noqogħdu nitnikkru filwaqt li l-industrija tagħna tiġi milquta b'miżura inġusta li tipperikola eluf ta' impjiegi Ewropej. Kelli l-okkażjoni ngħid li l-UE se tirreaġixxi b'mod adegwat u hekk se nagħmlu. L-UE se tirreaġixxi b'mod sħiħ u proporzjonali biex tħares l-interessi tagħna. Il-Kummissjoni se tippreżenta fil-ftit jiem li ġejjin proposta għal kontromiżuri kontra l-Istati Uniti u kompatibbli mad-WTO biex tibbilanċja mill-ġdid is-sitwazzjoni.” Il-Kummissarju għall-Kummerċ, Cecilia Malmström żiedet tgħid: “Dawn il-miżuri tal-Istati Uniti se jkollhom impatt negattiv fuq ir-relazzjonijiet transatlantiċi u fuq is-swieq globali. Barra minn hekk, dawn se jgħollu l-kostijiet u jnaqqsu l-għażla tal-konsumaturi fl-Istati Uniti tal-azzar u l-aluminju, inklużi l-industriji li jimportaw dawn il-prodotti. L-UE se tfittex konsultazzjonijiet għal soluzzjoni tat-tilwim mal-Istati Uniti f'Ġinevra mal-ewwel opportunità. Il-Kummissjoni se timmonitorja l-iżviluppi tas-suq u jekk ikun meħtieġ se tipproponi azzjoni ta' salvagwardja kompatibbli mad-WTO biex tinżamm l-istabbiltà tas-suq tal-UE. Il-kawża ewlenija tal-problemi f'dawn iż-żewġ setturi hija l-kapaċità żejda globali kkawżata minn produzzjoni li mhijiex ibbażata fuq is-suq. Dan jista' jiġi indirizzat biss f'ras il-għajn u b'ħidma mal-pajjiżi ewlenin involuti. Din l-azzjonii individwali mill-Istati Uniti mhijiex se tgħin.” Kuntest Fl-1 ta' Marzu, il-President Trump ħabbar l-impożizzjoni ta' dazji addizzjonali ta' importazzjoni fuq l-esportazzjonijiet tal-UE ta' azzar u aluminju lejn l-Istati Uniti. Id-dazji fuq l-importazzjoni huma stabbiliti għal 25 % fuq l-azzar u 10 % fuq l-aluminju. Restrizzjonijiet simili se jiġu imposti wkoll fuq l-esportazzjonijiet minn fornituri oħra. Din l-azzjoni ssegwi investigazzjonijiet imwettqa bejn April 2017 u Jannar 2018 mid-Dipartiment tal-Kummerċ tal-Istati Uniti skont l-Artikolu 232 tal-Att tal-1962 dwar l-Espansjoni Kummerċjali tal-Istati Uniti. Dawn ir-rapporti kkonkludew li l-importazzjonijiet tal-azzar u l-aluminju heddew lis-sigurtà nazzjonali tal-Istati Uniti u rrakkomandaw l-impożizzjoni ta' restrizzjonijiet kummerċjali. Madankollu, essenzjalment, dawn il-miżuri huma primarjament maħsuba biex jipproteġu l-industrija domestika tal-Istati Uniti minn kompetizzjoni ta' importazzjoni. Kwalunkwe ġustifikazzjoni tas-sigurtà nazzjonali tidher dgħajfa ħafna: is-Segretarju tal-Istat għad-Difiża tal-Istati Uniti stqarr pubblikament li r-rekwiżiti militari tal-Istati Uniti jirrappreżentaw mhux aktar minn 3% tal-produzzjoni fl-Istati Uniti u li d-Dipartiment tad-Difiża huwa kapaċi li jakkwista l-azzar u l-aluminju li huwa jeħtieġ għal rekwiżiti ta' difiża nazzjonali tal-Istati Uniti.